বিক্ষোভে উত্তাল PoK!খবর করতেই সাংবাদিকদের উপর হামলা পুলিশের

ওয়েব ডেস্ক : মৌলিক অধিকার সহ একাধিক দাবিতে উত্তাল পাক-অধিকৃত কাশ্মীর (PoK)। কিছুদিন আগে পুলিশের গুলিতে বেশ কয়েকজন আন্দোলনকারীর মৃত্যুর খবর পাওয়া গিয়েছিল। এবার ইসলামাবাদের (Islamabad) ন্য়াশনাল প্রেস ক্লাবে ঢুকে হামলা চালাল পাক পুলিশ। বৃহস্পতিবার এই ঘটনা ঘটেছে বলে জানা গিয়েছে।

জানা যাচ্ছে, জয়েন্ট আওয়ামি অ্যাকশন কমিটি (JAAC)-এর ডাকেই আন্দোলন চলছে পাক অধিকৃত কাশ্মীরে। অভিযোগ, যে যে সাংবাদিক এই আন্দোলনের খবর করেছিলেন তাদেরকেই গ্রেফতার করা হচ্ছে। অন্যদিকে জানা যাচ্ছে, বৃহস্পতিবার সকালে জয়েন্ট আওয়ামি অ্যাকশন কমিটি-র সদস্যরা প্রেস ক্লাবের বাইরে বিক্ষোভ দেখাচ্ছিলেন। সেই সময় আন্দোলনকারী ভেবে সাংবাদিকদের উপর হামলা চালায় পুলিশ।

আরও খবর : ভারত-চীনের মধ্যে ফের শুরু হচ্ছে বিমান পরিষেবা!

এই ঘটনার ভিডিয়ো ভাইরাল হয়েছে সোশাল মিডিয়ায় (ভিডিয়োর সত্যতা যাচাই করেনি কলকাতা টিভি)। সেখানে দেখা গিয়েছে, লাঠি হাতে প্রেস ক্লাবে ঢুকছে পুলিশ। তার বেশ কয়েকজনকে লাঠি মারতে দেখা যায়। এক ভিডিয়োতে দেখা গিয়েছে, এক চিত্র সাংবাদিককে কলার ধরে নিয়ে যাচ্ছে পুলিশ। পাকিস্তানের বেশ কয়েকজন সাংবাদিক দাবি করেছেন, পাক-অধিকৃত কাশ্মীরের (PoK) খবর করার কারণে সাংবাদিকদের গ্রেফতার করতে এসেছিল পুলিশ।

এই গোটা ঘটনা নিয়ে ফের একবার বিশ্বের সামনে পাকিস্তানের আসল মুখ সামনে এল বলে মনে করছে ওয়াকিবহাল মহল। কারণ একদিকে পাক প্রধানমন্ত্রী শাহবাজ শরিফ রাষ্ট্রপুঞ্জে গিয়ে মানবাধিকার রক্ষার কথা বলছেন। অন্যদিকে পাক অধিকৃত কাশ্মীরে (PoK) আন্দোলনকারীদের উপর হামলা চালাচ্ছেন। আর তার খবর করার অপরাধে টার্গেট করছেন সাংবাদিকদেরকেও।